
B. Osobitná časť


Čl. I (vyhláška č. 229/2011 Z. z.)

K bodu 1 a 3 (§ 2 ods. 1 a § 2 ods. 10)

Vzhľadom na skutočnosť, že sa zdravotná spôsobilosť osvedčí aj v prípade, ak ide o osobu so zníženou sluchovou ostrosťou, teda o osobu, u ktorej bola zistená kontraindikácia ustanovená v prílohe č. 1 časti II druhom bode Sluch, upravuje ustanovenie o osvedčovaní zdravotnej spôsobilosti v nadväznosti na § 17 ods. 2 písm. b) zákona.

K bodu 2 (§ 2 ods. 8 písm. e))

Doplňuje sa nová náležitosť lekárskeho posudku, ktorou je informácia o tom, či sa pri posudzovaní zdravotnej spôsobilosti prihliadlo alebo neprihliadlo na zníženú sluchovú ostrosť podľa § 17 ods. 2 písm. b) zákona. Ide o nevyhnutné vyjadrenie rozsahu posúdenia zdravotnej spôsobilosti v prípadoch, v ktorých sa uplatní osobitný režim pre skupinu E alebo F zbrojného preukazu.

K bodu 4 (§ 4b)

Posudky vydané do 31. októbra 2026 sa považujú za posudky vydané podľa vyhlášky v znení účinnom od 1. novembra 2026.

K bodu 5 

Pre zvýšenie právnej istoty sa čestné vyhlásenie dopĺňa o vyhlásenie žiadateľa o vydanie zbrojného preukazu alebo držiteľa zbrojného preukazu, že ak sa na zníženú sluchovú ostrosť pri posudzovaní neprihliadne, lekársky posudok bude platiť len pre skupinu E alebo F a pri rozšírení zbrojného preukazu o skupinu A, B, C alebo D bude potrebné vydanie nového lekárskeho posudku o zdravotnej spôsobilosti.

K bodu 6 (príloha č. 3)

Príloha č. 3 sa nahrádza novým vzorom lekárskeho posudku o zdravotnej spôsobilosti na držanie alebo nosenie strelnej zbrane a streliva. Nový vzor obsahuje údaje či sa na zníženú sluchovú ostrosť podľa § 17 ods. 2 písm. b) zákona č. 190/2003 Z. z. o strelných zbraniach a strelive a o zmene a doplnení niektorých zákonov v znení neskorších predpisov neprihliada vo vzťahu ku skupinám zbrojného preukazu E a F alebo prihliada pre skupiny zbrojného preukazu A až D.

Čl. II (účinnosť)

V nadväznosti na zákon z 24. septembra 2026, ktorým sa mení a dopĺňa zákon č. 190/2003 Z. z. o strelných zbraniach a strelive a o zmene a doplnení niektorých zákonov v znení neskorších predpisov sa navrhuje účinnosť 1. novembra 2026 z dôvodu zabezpečenia jednoznačne identifikovateľných spôsobov posúdenia v písomne vyhotovených lekárskych posudkoch reflektujúcich na zákonnú úpravu ku dňu účinnosti tejto zmeny.  

